b'\n_START_ARTICLE_\nLaxoa\n_START_PARAGRAPH_\nLa laxoa \xc3\xa9s una modalitat de pilota basca, l\'\xc3\xbanica, avui en dia, que es juga a l\'estil directe, \xc3\xa7\xc3\xb3 \xc3\xa9s, amb els jugadors acarats._NEWLINE_Tamb\xc3\xa9 anomenada com a "errebote", o simplement "guant" (per l\'eina), la laxoa \xc3\xa9s descendent del "bote luzea", i \xc3\xa9s, per tant, relacionada amb les llargues valencianes, amb l\'\xc3\xbanica difer\xc3\xa8ncia de la pilota, molt m\xc3\xa9s grossa la basca, la qual cosa ha for\xc3\xa7at la utilitzaci\xc3\xb3 d\'un guant.\n_START_SECTION_\nHist\xc3\xb2ria\n_START_PARAGRAPH_\nLa primera menci\xc3\xb3 escrita a l\'esport de "guant" \xc3\xa9s al segle XVIII, per part del jesu\xc3\xafta Jes\xc3\xbas de Larramendi, qui esmenta la duresa de les pilotes emprades. L\'estudi\xc3\xb3s i afeccionat Tiburcio Arraztoa fa constar la popularitat d\'aquest esport al segle XIX ("Havia places per a jugar a guant en molts pobles del nord de Navarra"), amb l\'exemple del desafiament d\'Irun el 1846, que congri\xc3\xa0 unes 12.000 persones a la pla\xc3\xa7a Urdanibia._NEWLINE_Aquest favor del p\xc3\xbablic, per\xc3\xb2, decaigu\xc3\xa9 amb l\'arribada de les modalitats "a ble" (tamb\xc3\xa9 anomenades "indirectes"), en les quals es colpeja la pilota contra una paret, fins al punt que la modalitat original ha anat reculant i, avui en dia, nom\xc3\xa9s es juga a la laxoa a la Vall de Baztan (Navarra)._NEWLINE_Des del 1979 hom organitza un Campionat Interpobles.\n_START_SECTION_\nCanxa i material de joc\n_START_PARAGRAPH_\nAntigament el lloc per a jugar eren les esplanades als monts ("pilotasoro"), per\xc3\xb2 ara molt pobles encara conserven les "plaza", rectangles d\'entre 70 i 100 m de llarg, amb front\xc3\xb3 en un dels extrems, aquesta part \xc3\xa9s el "rest"._NEWLINE_Els jugadors de camp de laxoa duen un guant acanalat d\'entre 900 i 1.000 gr, mentre que qui fa la treta duu una cistella com les de "cesta-punta". L\'\xc3\xbas de protecci\xc3\xb3 en les mans \xc3\xa9s necess\xc3\xa0ria atesa la major duresa del cop de la pilota llen\xc3\xa7ada directament pel rival, no esmorte\xc3\xaft pel rebot al front\xc3\xb3, com en la resta de modalitats.\n_START_SECTION_\nRegles\n_START_PARAGRAPH_\nLes regles de la laxoa s\xc3\xb3n molt semblants a les de les llargues valencianes._NEWLINE_Dos equips, de 5 jugadors per hom, s\'acaren una canxa rectangular jugant a passar-se la pilota d\'un equip a l\'altre amb un cop de m\xc3\xa0 al primer bot o a l\'aire (aix\xc3\xad mateix, la pilota pot botar en la paret d\'un dels extrems curts)._NEWLINE_Guanya qui abasta 13 "jocs". Els jocs es compten de 5 en 5, i cadascun d\'ells \xc3\xa9s format per "quinzes": res, 15, 30, 40 i joc. En cas d\'igualada a 40 els dos equips baixen a 30-30, car el joc s\'ha de guanyar per una difer\xc3\xa8ncia de dos quinzes._NEWLINE_Cada quinze comen\xc3\xa7a quan un jugador de l\'equip en la part de la treta bota la pilota en un "botillo" (banqueta a l\'altura de la cintura) i llen\xc3\xa7a la pilota amb la cistella cap a la part del camp amb un front\xc3\xb3), l\'equip al "rest" pot colpejar la pilota despr\xc3\xa9s de pegar en la paret, a l\'aire (quan encara no ha botat) o al primer bot enterra. S\'inicia aix\xc3\xad un intercanvi de pilotades que acaba quan la pilota ix per sobre l\'extrem de la treta, aix\xc3\xb2 puntua coma quinze directe._NEWLINE_Totes les altres situacions, quan un dels equips no ha pogut tornar-la, siga per no impedir que la pilota ixca per un dels extrems propis del camp despr\xc3\xa9s d\'un bot, per falta quan la pilota bota dos cops, per haver-la colpejat de seguit dos membres del mateix equip, o per pegar-li amb qualsevol part del cos (nom\xc3\xa9s s\xc3\xb3n v\xc3\xa0lids els cops amb la cistella o el guant) causen que es marca una ratlla enterra a l\'altura d\'on s\'ha produ\xc3\xaft la falta._NEWLINE_Les ratlles s\xc3\xb3n una mena de mig-camp variable despr\xc3\xa9s de la qual la pilota no pot botar._NEWLINE_Els equips es canvien la posici\xc3\xb3 en el camp en haver "40 i una ratlla" o en haver "dos ratlles". D\'aquesta manera, l\'equip que ha defensat abans (al "rest") ara ha d\'atacar des de la treta per a guanyar les ratlles.\n_START_SECTION_\nRelacions amb altres jocs de pilota\n_START_PARAGRAPH_\nHom creu que la laxoa, en ser un joc directe amb la puntuaci\xc3\xb3 de les ratlles, \xc3\xa9s un esport derivat del Jeu de paume, i \xc3\xa9s, doncs, relacionat amb el Ballpelote belga, el Joc de pilota a m\xc3\xa0 fris\xc3\xb3, les Llargues valencianes, el Longue paume franc\xc3\xa9s i el Pallone itali\xc3\xa0.'